b'\n_START_ARTICLE_\nIvan Triesault\n_START_PARAGRAPH_\nIvan Triesault (synt. Johann Constantin Treisalt, viroksi my\xc3\xb6s Juhan Treisalt, 13. hein\xc3\xa4kuuta\xc2\xa0(J: 1. hein\xc3\xa4kuuta)\xc2\xa01898 Tallinna, Vironmaan kuvernementti, Ven\xc3\xa4j\xc3\xa4n keisarikunta \xe2\x80\x93 3. tammikuuta 1980 Los Angeles, Kalifornia, Yhdysvallat) oli pitk\xc3\xa4n uran Hollywoodissa tehnyt elokuvan\xc3\xa4yttelij\xc3\xa4, jonka molemmat vanhemmat olivat syntyisin Hiidenmaalta. _NEWLINE_Triesault saapui Yhdysvaltoihin siirtolaisena vuonna 1916. H\xc3\xa4nen n\xc3\xa4ytt\xc3\xa4m\xc3\xb6uransa alkoi baletista ja tanssiteatterista New Yorkissa. Filmiuralle Triesault siirtyi vuonna 1943, kun ohjaaja Michael Curtiz l\xc3\xb6ysi h\xc3\xa4net Broadwaylt\xc3\xa4 marsalkka Mihail Tuhat\xc5\xa1evskin rooliin elokuvaan Teht\xc3\xa4v\xc3\xa4ni Moskovassa (Mission to Moscow). H\xc3\xa4nen tunnetuimmat roolinsa olivat \xe2\x80\x9dherramiesnatsi\xe2\x80\x9d Eric Mathis Alfred Hitchcockin elokuvassa Notorious \xe2\x80\x93 kohtalon avain (1946) ja Erich von Stroheimin innoittama veteraaniohjaaja Von Ellstein Vincente Minnellin melodraamassa S\xc3\xa4rkyneiden haaveiden kaupunki (1952). _NEWLINE_Ura elokuvien ja tv-sarjojen sivurooleissa, tyyppin\xc3\xa4 erityisesti korkeat upseerit tai herrasmiehet, jatkui katkeamattomana 1960-luvun loppuun saakka. Triesault n\xc3\xa4htiin my\xc3\xb6s useissa l\xc3\xa4nnensarjoissa ja esimerkiksi Batmanissa. H\xc3\xa4nen viimeiseksi roolikseen j\xc3\xa4i kuningas Encyclopedia Britannican kouluille tuottamassa kasvatuksellisessa lyhytfilmiss\xc3\xa4 The Lady, or the Tiger? (1970).'